**HRVATSKI SAVEZ DALJINSKOG PLIVANJA**

**P R A V I L N I K**

**O CRO–CUPU**

**HRVATSKOM KUPU DALJINSKOG PLIVANJA**

**Split, 06. prosinac 2018. godine**

Na temelju članka 46. točka 13. Statuta Hrvatskog saveza daljinskog plivanja i Pravilnika za natjecanja HSDP-a, Izvršni odbor Hrvatskog saveza daljinskog plivanja na svom sastanku održanog dana 06. prosinca 2018. u Splitu, donio je

**PRAVILNIK O CRO CUPU**

**HRVATSKOM KUPU DALJINSKOG PLIVANJA**

***(pročišćeni tekst prosinac 2018., veljača 2019., svibanj 2021.)***

**I. TEMELJNE ODREDBE**

**Članak 1.**

Ovim Pravilnikom uređuju se pravila natjecanja Cro–Cupa, Hrvatskog kupa daljinskog plivanja (u daljnjem tekstu: Cro–Cup).

Ovaj Pravilnik usklađen je sa Pravilnikom za natjecanja u daljinskom plivanju i sastavni je dio tog Pravilnika, Općim sustavom natjecanja Hrvatskog saveza daljinskog plivanja (u daljnjem tekstu: HSDP-a) i Pravilnikom o registraciji članova HSDP-a.

Sva pravila i pitanja vezana za provođenje Cro–Cupa koja nisu navedena u ovom Pravilniku tumačit će se sukladno odredbama Pravilnika za natjecanja u daljinskom plivanju i Pravilnikom o registraciji.

Odredbe ovog Pravilnika obvezuju sve sudionike registrirane u HSDP-a.

Svako neovlašteno korištenje imena i svega ostalog vezanog za Cro–Cup podliježe disciplinskom postupku sukladno Pravilniku o disciplinskoj i materijalnoj odgovornosti HSDP-a.

 **Članak 2.**

Ciljevi Cro–Cupa su :

– razvoj, promocija i unaprijeđenje športa daljinskog plivanja na području Republike Hrvatske,

– širenje aktivnosti daljinskog plivanja, osobito djece i mladeži,

– proširenje baze i stvaranje uvjeta za postizanje vrhunskih dometa u daljinskom plivanju,

– razvijanje i promicanje međusobne suradnje udruženih članica daljinskog plivanja i njihovih

 članova,

– medijska prezentacija i promocija športa daljinskog plivanja,

– turistička i sveopća promocija mjesta (grada, općine) u kojem se priređuje natjecanje.

**II. KALENDAR I UVJETI NATJECANJA**

**Članak 3.**

Cro–Cup je serija natjecanja u daljinskom plivanju koja se u organizaciji Hrvatskog saveza daljinskog plivanja održavaju u Republici Hrvatskoj.

Cro–Cup je organizirani sustav natjecanja u organizaciji i pod vodstvom Hrvatskog saveza daljinskog plivanja.

Kalendar Cro–Cupa utvrđuje Izvršni odbor HSDP-a sukladno kriterijima dugogodišnje dokazane uspješne organizacije natjecanja daljinskog plivanja, koje donosi Izvršni odbor.

Kalendar Cro–Cupa mora se utvrditi najkasnije do 30. travnja za tekuću natjecateljsku sezonu.

Kalendar Cro–Cupa za tekuću natjecateljsku sezonu sastavni je dio ovog Pravilnika.

Mjesta i datumi priređivanja natjecanja Cro–Cupa otvoreni su svim zainteresiranim priređivačima sukladno kriterijima o izboru koje donosi Izvršni odbor, te se mogu iz godine u godinu mijenjati.

Natjecanja Cro–Cupa otvorena su svim natjecateljima uredno registriranim ili licenciranim u skladu

sa Pravilnikom o registraciji te ostalim natjecateljima ako im priređivač dopusti sudjelovanje, osim

u iznimnim slučajevima kada Propozicije natjecanja donesene od priređivača određuju drugačije.

Te Propozicije–kriteriji za sudjelovanje moraju obvezno voditi računa o trenutnom poretkuCro–Cupa

i dobiti prethodnu suglasnost HSDP-a.

Na natjecanjima Cro–Cupa koja iz opravdanih razloga imaju ograničen broj sudionika prednost nastupa i sudjelovanja–direktnog ulaska imaju natjecatelji uredno registrirani ili licencirani u skladu

sa Pravilnikom o registraciji, a ostali (neregistrirani/nelicencirani) natjecatelji ulaze do popunjavanja

startne liste.

 **Članak 4.**

Svaki priređivač natjecanja Cro–Cupa obvezan je svim članicama HSDP-a dostaviti Propozicije natjecanja koje reguliraju bitna pitanja u vezi natjecanja i koje nisu u suprotnosti sa Pravilnikom

za natjecanja u daljinskom plivanju, Pravilnikom o registraciji i ovim Pravilnikom.

Svaki priređivač natjecanja Cro–Cupa obvezan je poštivati sve aspekte organizacije, prava i obveze

u skladu sa odredbama Pravilnika za natjecanja u daljinskom plivanju, Pravilnika o registraciji i

ovog Pravilnika.

U slučaju nepoštivanja istog, protiv priređivača natjecanja pokrenut će se disciplinski postupak.

Staza za natjecanje mora biti verificirana od nadležnog tijela HSDP-a, te ispunjavati uvjete koje

svaki priređivač natjecanja mora ispunjavati sukladno Pravilniku za natjecanja u daljinskom plivanju. U suprotnom se natjecanje ne može održati.

Svaki priređivač natjecanja Cro–Cupa obvezan je snimati ulazak u cilj (finish) svih natjecatelja sa minimalno dvije video kamere.

Svaki priređivač natjecanja Cro–Cupa obvezan je organizirati i snositi troškove smještaja–minimalno

jedan puni pansion za direktora Cro–Cupa i još jednog predstavnika HSDP-a.

Na svim natjecanja Cro–Cupa obvezno mora biti istaknuta zastava Republike Hrvatske, a prije početka natjecanja obvezno je intoniranje himne Republike Hrvatske.

**Članak 5.**

Na natjecanjima Cro–Cupa pravo rangiranja i bodovanja, pojedinačno i ekipno, imaju samo

natjecatelji koji su uredno registrirani ili licencirani (članak 11. Pravilnika o registraciji) u HSDP-a

u skladu sa Pravilnikom o registraciji.

Kao dokaz ispravnosti registracije i licenciranja služi članska iskaznica HSDP-a.

Državljani zemalja članica EU registriran za klub ili udrugu članicu HSDP-a koji su uredno registrirani u HSDP imaju pravo rangiranja i bodovanja u Cro–Cupu pojedinačno i ekipno.

Strani državljanin registriran za klub ili udrugu članicu HSDP-a nema pravo rangiranja i bodovanja

u Cro–Cupu ni pojedinačno ni ekipno (članak 29. Pravilnika o registraciji).

Svi registrirani i licencirani natjecatelji u HSDP-u obavezni su na natjecanjima Cro-Cupa nastupati

u službenim kapicama Saveza. U iznimnim slučajevima delegat HSDP-a može dopustiti plivaču

nastup i bez kapice ako ocijeni da za to postoje opravdani razlozi.

Svi ostali natjecatelji koji nisu registrirani ili licencirani uHSDP-au skladu saPravilnikom o registraciji, bez obzira da su registrirani u klubovima srodnih sportova (plivanja, triatlona i vaterpola) smatraju se neregistriranim/nelicenciranim natjecateljima i nemaju pravo rangiranja i bodovanja u Cro–Cupu ni pojedinačno ni ekipno (članak 12. Pravilnika o registraciji).

Takvi natjecatelji mogu nastupiti na natjecanju ako im priređivač dopusti sudjelovanje.

Isto vrijedi i za strane državljane na privremenom ili stalnom boravku u Republici Hrvatskoj koji

nisu registrirani u HSDP.

Lista–poredak Cro–Cupa formira se isključivanjem iz liste onih natjecatelja koji nemaju pravo rangiranja i bodovanja za Cro–Cup.

Svaki natjecatelj za svoj nastup na natjecanjima Cro–Cupa preuzima punu odgovornost koja nije prenosiva na priređivača ni na HSDP-a ni u slučaju više sile.

Natjecatelj mlađi od 18 godina, odnosno onaj koji na dan nastupa nije napunio 18 godina života, mora priređivaču prije natjecanja dostaviti pismenu i ovjerenu Izjavu roditelja ili staratelja o preuzimanju pune odgovornosti za njegov nastup na natjecanju.

**III. KATEGORIJE, BODOVANJE I NAGRADE**

 **Članak 6.**

Prema Pravilima FINA muško i žensko natjecanje tretiraju se kao dva odvojena natjecanja.

U pojedinačnoj konkurenciji posebno se boduje poredak muških i ženskih natjecatelja.

Osim pojedinačne postoji i ekipna konkurencija.

U pojedinačnoj konkurenciji postoji apsolutna kategorija za koju se boduju svi natjecatelji bez obzira na stvarnu dobnu skupinu, odnosno kategoriju kojoj pripadaju i starosne kategorije prema dobnim skupinama i to: M/Ž 15 (do 15 god.), M/Ž 19 (16–19 god.), M/Ž 29 (20–29 god.), M/Ž 39 (30–39 god.), M/Ž 49 (40–49 god.), M/Ž 59 (50–59 god.) i M/Ž 60+ (preko 60 god.).

Svi priređivači natjecanja Cro–Cupa obavezni su na svom natjecanju imati iste M/Ž kategorije kao što je navedeno u gornjem stavku.

Medalje u navedenim kategorijama na natjecanjima CRO CUP-a dodjeljuju se isključivo registriranim ili licenciranim natjecateljima.

Pored ovih kategorija, priređivači CRO CUP natjecanja mogu predvidjeti i druge kategorije otvorene za sve sudionike natjecanja.

**Članak 7.**

U svim natjecanjima (utrkama) Cro Cup-a priređivač je dužan osigurati novčani nagradni fond koji se definira tako da se 50% iznosa prijavljenih kotizacija licenciranih plivača za natjecanje CRO-CUP-a odredi kao nagradni fond.

Iznosi iz ovog nagradnog fonda dodjeljuju se isključivo registriranim ili licenciranim natjecateljima. Priređivač CRO CUP natjecanja pored propisanog nagradnog fonda može isti i povećati, a također može predvidjeti i drugi nagradni fond otvoren za sve sudionike natjecanja.

**Članak 8.**

Svako natjecanje Cro–Cupa posebno se boduje ovisno o konačnom plasmanu natjecatelja.

**Pravilnik o bodovanju natjecanja Cro–Cupa** je sastavni dio ovog Pravilnika.

**Članak 9.**

U konačan poredak Cro–Cupa biti će uvršteni svi natjecatelji koji imaju pravo rangiranja i bodovanja

u skladu sa odredbama Pravilnika o registraciji i ovog Pravilnika, koji su nastupili na najmanje tri (3) natjecanja.

**Članak 10.**

Broj natjecanja i broj najboljih ostvarenih rezultata, koji će se bodovati za ukupni poredak, određuje Izvršni odbor HSDP svojom Odlukom, prije početka svake natjecateljske sezone.

Konačan poredak natjecatelja je zbroj osvojenih bodova na tri (3) ili više, natjecanja Cro–Cupa na kojima je sudjelovao u toj natjecateljskoj sezoni, sukladno Pravilniku o bodovanju natjecanja Cro–Cupa.

**Članak 11.**

Na način iz prethodnog članka dobiva se ukupni pobjednik u pojedinačnoj apsolutnoj i starosnim kategorijama u muškoj i ženskoj konkurenciji, te ekipnoj muškoj i ženskoj konkurenciji.

**CRO CUP ekipno se boduje posebno u muškoj i posebno u ženskoj konkurenciji, tako da se na svakoj pojedinoj utrci CRO CUP-a zbrajaju bodovi tri najbolje plasirana muška odnosno ženska natjecatelja jednog kluba ili udruge članice HSDP-a na toj utrci.**

**Broj natjecanja i broj najboljih ostvarenih rezultata - bodova kluba, koji će se bodovati za ukupni poredak, određuje Izvršni odbor HSDP-a svojom Odlukom, prije početka svake natjecateljske sezone.**

U ekipnom poretku pravo rangiranja i bodovanja imaju samo klubovi ili udruge članice HSDP-a (punopravne i privremene) koji su uredno registrirani u skladu sa Pravilnikom o registraciji.

**Članak 12.**

Ukupni pobjednik u apsolutnoj kategoriji u pojedinačnoj muškoj i ženskoj konkurenciji dobiva veliki prijelazni pokal Cro Cup-a, a kojeg osigurava HSDP.

Ukupno tri prvoplasirana natjecatelja u apsolutnoj kategoriji u pojedinačnoj muškoj i ženskoj konkurenciji dobivaju, prema ostvarenom plasmanu, pokale ili medalje u trajno vlasništvo, a koje osigurava HSDP.

**Troje prvoplasiranih u starosnim kategorijama u pojedinačnoj muškoj i ženskoj konkurenciji dobiva medalje u trajno vlasništvo, a koje osigurava HSDP.**

**Tri prvoplasirana kluba/udruge u ekipnom** **natjecanju CRO CUP-a – Hrvatskog kupu u daljinskom plivanju u muškoj i ženskoj konkurenciji dobivaju pokale u trajno vlasništvo, koje osigurava HSDP.**

**Svi članovi tri prvoplasirana kluba/udruge u ekipnom natjecanju natjecanju CRO CUP-a – Hrvatskog kupu u daljinskom plivanju u muškoj i ženskoj konkurenciji, koji su sudjelovali na minimalno 3 (tri) utrke CRO CUP-a, dobivaju medalje u trajno vlasništvo, koje osigurava HSDP.**

Ostale prigodne i novčane nagrade u Konačnom poretku u pojedinačnoj apsolutnoj M/Ž konkurenciji osigurat će se sukladno ostvarenjima Komisije za marketing i novčanoj potpori svakog pojedinog priređivača natjecanja iz serije Cro Cup-a, **odnosno sukladno odluci Izvršnog odbora HSDP-a.**

Svaki priređivač natjecanja Cro Cup-a obvezan je sukladno svojim mogućnostima osigurati odgovarajuće nagrade (pokale, medalje, diplome i ostale prigodne nagrade) za najbolje plasirane i ostale natjecatelje, a što se uređuje Propozicijama natjecanja.

S obzirom da su muška i ženska utrka dvije odvojene utrke, bez obzira što zajedno startaju, priređivači u sustavu Cro Cup-a čije natjecanje ima novčani ili robni nagradni fond trebaju taj fond izjednačiti po spolovima.

Proglašenje najboljih u Cro Cup-u za tekuću sezonu obavit će se nakon posljednjeg natjecanja iz serije Cro Cup-a sukladno dogovoru između HSDP-a i priređivača posljednjeg natjecanja Cro Cup-a.

**Članak 13.**

Natjecatelji s invaliditetom natječu se i boduju zajedno s ostalim natjecateljima u apsolutnoj muškoj

i ženskoj konkurenciji i starosnim kategorijama te ekipnoj muškoj i ženskoj konkurenciji.

Priređivač je dužan u Propozicijama natjecanja istaknuti da li su start i cilj pristupačni ili djelomično pristupačni osobama u invalidskim kolicima.

Ukoliko priređivač natjecanja u Propozicijama nudi smještaj za natjecatelje, dužan je istaknuti da li

je isti prilagođen ili djelomično prilagođen osobama u invalidskim kolicima.

Ukoliko u natjecanju sudjeluje i osoba u invalidskim kolicima, priređivač je dužan službeno zadužiti osobu za pomoć natjecatelju u invalidskim kolicima.

Svaki natjecatelj s invaliditetom za svoj nastup na natjecanjima Cro–Cupa preuzima punu odgovornost koja nije prenosiva na priređivača niti HSDP-a ni u slučaju više sile.

Natjecatelj mlađi od 18 godina, odnosno onaj koji na dan nastupa nije napunio 18 godina života, mora priređivaču prije natjecanja dostaviti pismenu i ovjerenu Izjavu roditelja ili staratelja o preuzimanju pune odgovornosti za njegov nastup na natjecanju.

Na natjecatelje s invaliditetom primjenjuju se sva pravila i pitanja kao i za ostale natjecatelje u skladu

sa odredbama Pravilnika za natjecanja u daljinskom plivanju, Pravilnika o registraciji i ovog Pravilnika.

**Članak 14.**

Priređivač je dužan osigurati izradu zapisnika, objavu i dostavu rezultata sukladno člancima 24., 25., 26. i 27. Pravilnika za natjecanja u daljinskom plivanju od 06.12.2018.

**IV. RUKOVOĐENJE CRO–CUPOM**

**Članak 15.**

Cro–Cup organizira i rukovodi Hrvatski savez daljinskog plivanja preko Izvršnog odbora HSDP-a odnosno direktora Cro–Cupa, sukladno ovom Pravilniku, Pravilniku za natjecanja u daljinskom plivanju, Općem sustavu natjecanja HSDP, Pravilniku o registraciji te ostalim općim aktima HSDP-a.

Svim aspektima organizacije Cro–Cupa rukovodi Izvršni odbor HSDP-a preko direktora Cro–Cupa koji je izvršni organ.

Direktor Cro–Cupa izvršava odluke Izvršnog odbora HSDP-a.

**Članak 16.**

Direktora Cro–Cupa imenuje Izvršni odbor HSDP-a na razdoblje od četiri godine, odnosno do

isteka mandata Izvršnog odbora koji ga je imenovao.

Osnovi uvjeti koje mora ispunjavati direktor Cro–Cupa da bi bio imenovan su:

– najmanje 5 godina iskustva na stručnim i rukovodećim poslovima organizacije natjecanja

 daljinskog plivanja sa dokazanim dugodišnjim uspješnim ostvarenjima,

– viša ili visoka stručna sprema kineziološkog ili društvenog smjera.

Direktor Cro–Cupa ne može biti aktivan natjecatelj.

Direktor Cro–Cupa za svoj rad odgovara Izvršnom odboru HSDP-a.

**Članak 17.**

Direktor Cro–Cupa može biti razriješen dužnosti i prije isteka mandata na koji je izabran u slijedećim slučajevima:

– na osobni zahtjev,

– ako ne izvršava svoje dužnosti ili ne zadovolji svojim radom,

– ako ne poštuje ili odbije izvršavati odluke Izvršnog odbora HSDP-a koji mu je nadležan,

– ako prekorači date ovlasti ili zloupotrijebi svoj položaj,

– ako svojim radom narušava ugled športa daljinskog plivanja i Republike Hrvatske,

– ako svojim radom povrijedi opće akte HSDP-a i Izvršni odbor HSDP-a zbog čega mogu nastati

 štetne posljedice za HSDP-a i šport daljinskog plivanja,

– ako svojim ponašanjem postane nedostojan za vršenje funkcije direktora Cro–Cupa,

– ako ne poštuje Statut, ovaj Pravilnik i druge opće akte HSDP-a.

O tome odluku donosi Izvršni odbor HSDP-a kada utvrdi da postoji osnovanost da se takva odluka donese.

**Članak 18.**

Prava i obveze Direktora Cro-Cup-a određeni su sukladno odredbama ovog Pravilnika, Pravilnika za natjecanja u daljinskom plivanju i Pravilnika o registraciji.

U slučaju njegove spriječenosti zamijenit će ga osoba koju odredi direktor Cro–Cupa uz suglasnost predsjednika HSDP-a.

**Članak 19.**

Delegata HSDP-a na natjecanjima Cro-Cup-a određuje Izvršni odbor HSDP-a.

Delegat HSDP-a ne može ujedno biti i vrhovni sudac na istom natjecanju Cro–Cupa.

Delegat ocjenjuje svako natjecanje Cro–Cupa.

U slučaju da prema ocjeni delegata natjecanje ne udovoljava minimalnim kriterijima HSDP-a slijedeće slijedeće godine može se isključiti iz Cro–Cupa.

Odluku o tome donosi Izvršni odbor HSDP-a na pismeni prijedlog direktora Cro–Cupa.

**Članak 20.**

Vrhovne sudce za sva natjecanja Cro–Cupa delegira Izvršni odbor HSDP-a.

Svaki priređivač natjecanja Cro–Cupa obvezan je vrhovnom sudcu osigurati smještaj, podmiriti putne

troškove i drugo u skladu sa zakonskim propisima. Na smještaj pravo ima vrhovni sudac koji dolazi iz

mjesta udaljenog najmanje 70 km od mjesta održavanja natjecanja.

Svaki priređivač natjecanja Cro–Cupa obvezan je isplatiti sudačku naknadu vrhovnom sudcu i ostalim

sudcima koji su vodili natjecanje, a sukladno Odluci o naknadama za sudce daljinskog plivanja koju

donosi Izvršni odbor HSDP-a.

Aktivni natjecatelj registriran ili licenciran u HSDP-a za tekuću natjecateljsku sezonu ne može biti

delegiran za vrhovnog sudca.

**Članak 21.**

Direktor Cro–Cupa sukladno kriterijima uspješne organizacije natjecanja daljinskog plivanja sastavlja prijedlog Kalendara Cro–Cupa i dostavlja Izvršnom odboru koji utvrđuje konačan

Kalendar Cro–Cupa.

U tom pravcu direktor Cro–Cupa neposredno kontaktira s priređivačima natjecanja daljinskog plivanja.

Direktor Cro–Cupa u suradnji sa glavnim tajnikom HSDP-a vodi evidenciju o ukupno osvojenim bodovima svih natjecatelja i ekipa koji imaju pravo rangiranja i bodovanja.

**Članak 22.**

Direktor Komisije za marketing po funkciji je i direktor marketinga Cro–Cupa.

On pribavlja neophodna financijska sredstva u cilju što uspješnije realizacije Cro–Cupa, te u tom pravcu, zajedno sa predsjednika ili glavnim tajnikom HSDP-a, zaključuje sponzorske, donatorske

i druge ugovore.

Ostala prava i obveze direktora Komisije za marketing određena su sukladno člancima 53. i 54. Statuta HSDP-a.

**Članak 23.**

Svako natjecanje odnosno priređivač pojedinog natjecanja iz serije Cro–Cupa obvezan je uplatiti kotizaciju za članstvo koja iznosi 1.000,oo kuna na žiro račun HSDP-a broj: HR4023300031100092473 s naznakom: “Za kotizaciju Cro–Cupa \_\_\_\_\_\_\_\_. godine“.

Isti iznos je dužan uplatiti najkasnije do 30. svibnja tekuće godine u kojoj se održava Cro–Cup.

Taj iznos služi za pokriće troškova organizacije Cro–Cupa u tekućoj godini.

Iz tog iznosa će se podmiriti troškovi kupovine potrebnih pokala i medalja iz članka 11. ovog Pravilnika, ostali troškovi neophodni za provedbu Cro–Cupa (uredski troškovi, poštarina, tisak, promocija, … … ) te putni troškovi delegata HSDP-a.

U slučaju neplaćanja kotizacije natjecanje gubi status Cro–Cupa.

**Članak 24.**

Ispred naziva Cro–Cup može se dodati i upotrebljavati naziv tvrtke – Generalnog pokrovitelja Cro Cupa, o čemu odluku donosi Izvršni odbor HSDP-a.

Međusobna prava i obveze uređuju se posebnim ugovorom između Cro–Cupa, odnosno Izvršnog odbora HSDP-a i tvrtke Generalnog pokrovitelja Cro–Cupa.

**Članak 25.**

Prigovori i žalbe na nepravilnosti učinjene prije, tijekom i po završetku natjecanja ulažu se i

rješavaju sukladno Pravilniku za natjecanja u daljinskom plivanju.

**V. ZAVRŠNE ODREDBE**

**Članak 26.**

Svi sudionici registrirani u HSDP-a i sudionici natjecanja u daljinskom plivanju dužni su poštovati

i primjenjivati odredbe ovog Pravilnika, a svako kršenje, nepoznavanje ili neobjektivna primjena Pravilnika podliježe disciplinskoj i svakoj drugoj odgovornosti.

**Članak 27.**

Ovaj Pravilnik, kao i njegove izmjene i dopune donosi Izvršni odbor ili Skupština HSDP-a.

Izvršni odbor HSDP-a može izvršiti izmjene i dopune ovog Pravilnika uvijek kada ocijeni da je

to nužno potrebno kako bi se serija Cro–Cupa mogla uspješno završiti u interesu hrvatskog daljinskog plivanja.

Slučajeve koji nisu predviđeni ovim Pravilnikom rješavat će Izvršni odbor ili Skupština HSDP-a.

**Članak 28.**

Pročišćeni tekst Pravilnika o Cro–Cupu sadrži odredbe Pravilnika donesene na sastanku Izvršnog odbora održanog dana 06.12.2018.g. u Splitu.

Pravilnik je izmijenjen i dopunjen na sastanku Izvršnog Odbora na odmorištu Zir (autocesta A1), dana 02.02.2019.g.

Pravilnik je izmijenjen i dopunjen na sastanku Izvršnog Odbora održanom putem aplikacije Microsoft Teams, dana 18.05.2021.g.

**Članak 29.**

Ovaj Pravilnik stupa na snagu danom donošenja, a pravo tumačenja ima Izvršni odbor i Skupština HSDP-a.

 Predsjednik

 Hrvatskog saveza daljinskog plivanja

 Milan Žužić